**Vi bruker mer legemidler**

**I 2013 ble det omsatt legemidler i Norge for 19,5 milliarder kroner, en økning på 4,3 prosent fra 2012. Forbruket målt i doser økte med 2,6 prosent fra året før. Dette er en vesentlig større økning enn året før.**

**Totalt omsatte apotekene for 25,8 milliarder kroner i 2013. Hver nordmann brukte i gjennomsnitt legemidler for 3 862[[1]](#footnote-1) kroner fjor.**

**Det var 46,8 millioner kunder i apotekene i 2013. – Dette betyr at hver voksne person i gjennomsnitt er i kontakt med helsepersonell i apotek en gang i måneden. Det er en enorm ressurs for publikum å ha så enkel tilgang til helsetjenesten, sier kommunikasjonssjef Jostein Soldal i Apotekforeningen. På resept ble det i fjor ekspedert 49,1 millioner legemiddelpakninger i apotekene. 57 prosent av legemiddelpakningene er på blåresept, der folketrygden tar det meste av regningen. 39 prosent er på hvite resepter, der kunden betaler selv.**

- Det er beskjedne endringer i nordmenns legemiddelbruk de siste årene når vi ser på totalbildet. Forbruket målt i doser økte med 2,7 prosent, mens folketallet økte med 1,3 prosent. I gjennomsnitt brukte hver nordmann 1,4 doser medisin hver dag hele året, forteller Soldal.

*Tabell 1. Total omsetning i apotek 2013, fordelt på varegrupper.*

|  |  |  |
| --- | --- | --- |
|   | 2013 mill. kr inkl. mva | Prosent endring 2012-13 |
| Reseptpliktige legemidler  | 17 300 |  4,5  |
| Reseptfritt | 2 209 |  3,3  |
|  *Sum alle legemidler* | *19 508* | *4,3* |
| Andre varer | 6 305 | -1,0 |
| Totalt  | **25 813** | 3,0 |

Det ble i 2013 totalt solgt legemidler for 19,5 mrd. kroner, en økning på 4,3 prosent i forhold til 2012. Det er sykehusapotekene som har hatt den største omsetningsøkningen på legemidler på 9,4 prosent, mens omsetningen av legemidler i primærapotekene økte med 2,8 prosent i fjor.

Det ble omsatt legemidler på blå resept for 9 674 mill. kroner i 2013, en økning på 3,4 prosent fra året før. Av dette dekket folketrygden 8 603 mill. kroner, mens pasientene selv dekket i underkant av 1,1 mrd. kroner. Statens utgifter til blåreseptlegemidler har økt med 4,6 prosent fra 2012 til 2013.

**Legemidler for hjerte og blodomløp mest brukt**

*Tabell 2: 10 mest brukte legemidler i 2013 - definerte døgndoser (DDD\*) – alle tall i millioner*

|  |  |  |  |  |  |
| --- | --- | --- | --- | --- | --- |
| **Virkestoff (eksempel på legemiddel)** | **Vanligste behandling** | **2013 mill. DDD** | **Prosent endring fra 2012** | **2013 mill. kr.** | **Prosent endring fra 2012** |
| Acetylsalisylsyre (Albyl-E) | Blodfortynnende |  123,9  |  0,4  |  102,2  |  -0,0  |
| Atorvastatin (Lipitor) | Høyt kolesterol |  105,1  |  13,6  |  161,9  |  29,0  |
| Simvastatin (Zocor) | Høyt kolesterol |  93,1  |  -6,9  |  119,5  |  -7,7  |
| Natriumfluorid (Flux) | Fluorskyll/tablett |  71,5  |  1,3  |  47,4  |  5,0  |
| Amlodipin (Norvasc) | Hjerte/ kar |  58,6  |  3,1  |  55,7  |  3,0  |
| Cetirizin (Zyrtec) | Allergi |  58,1  |  -2,2  |  105,6  |  -3,5  |
| Zopiklon (Imovane) | Søvnproblemer |  54,7  |  1,1  |  108,1  |  -8,8  |
| Ramipril (Triatec) | Herje/ kar |  51,5  |  2,7  |  25,3  |  0,2  |
| Paracetamol (Paracet) | Feber/ smerte |  48,9  |  4,6  |  277,2  |  0,3  |
| Metoprolol (Selo-Zok) | Hjerte/ kar |  45,1  |  1,6  |  132,4  |  3,9  |

\* Måleenheten DDD er definert som den beregnede gjennomsnittlige døgndose ved legemiddelets hovedbruksområde hos voksne.

Seks av de ti mest brukte legemidlene målt i definerte døgndoser, er til behandling av sykdommer relatert til hjerte og blodomløp. Omkring en halv million nordmenn bruker legemidler mot høyt kolesterol (simvastatin og atorvastatin). Nesten 400 000 personer bruker det blodfortynnende legemiddelet Albyl-E. Zopiklon (Imovane) som brukes ved søvnvansker, blir i følge Reseptregisteret brukt av mer enn 300 000 personer. To av tre brukere er kvinner, og mer enn halvparten er over 70 år.

Bruken av det kolesterolsenkende legemiddelet atorvastatin (Lipitor), som er det nest mest brukte legemiddelet målt i døgndoser, økt med 29 prosent i 2013. Selv om økningen også må ses i sammenheng med en reduksjon i bruken av simvastatin, har det vært en fortsatt stor økning i bruken av midler mot forhøyet kolesterol.

**Høyest omsetning av legemidler mot revmatisme**

*Tabell 3: 10 mest omsatte legemidler i 2013 (målt i kroner) – alle tall i millioner*

|  |  |  |  |  |  |
| --- | --- | --- | --- | --- | --- |
| **Virkestoff (eksempel på legemiddel)** | **Vanligste behandling** | **2013 Mill. kr** | **Prosent endring 2012-13** | **2013 Mill. DDD** | **Prosent endring 2012-13** |
| Adalimumab (Humira) | Revmatisme | 475,8  | 11,6 | 1,4  | 11,6 |
| Etanercept (Enbrel) | Revmatisme | 445,0  | -5,9 | 1,6  | -2,3 |
|  Infliximab (Remicade) | Revmatisme | 412,0  | 1,5 | 2,2  | 7,0 |
| Salmeterol med steroid (Seretide) | Astma/Kols | 309,0  | -4,4 | 21,1  | -0,5 |
| Paracetamol (Paracet) | Feber/Smerte | 277,2  | 0,3 | 48,9  | 4,6 |
| Formoterol med steroid (Symbicort) | Astma/Kols | 238,6  | 1,2 | 16,3  | 6,5 |
| Koagulasjonsfaktor VIII (Advate) | Blødersykdom | 228,3  | 44,8 | 0,1  | 51,2 |
| Nikotin (Nicorette) | Røykavvenning | 183,8  | 3,8 | 6,4  | 1,3 |
| Ibuprofen (Ibux) | Feber/ smerter | 180,1  | -4,9 | 25,3  | -6,2 |
| Rituximab (MabThera) | Revmatisme/ kreft | 178,5  | -2,3 | 0,0  | 0,2 |

De tre mest omsatte legemidlene i 2013 var, som i de siste årene, Humira, Enbrel og Remicade, som alle brukes bl.a. mot alvorlig revmatisme. Disse tre legemidlene omsatte for mer enn 1,3 mrd. kroner. Forbruket målt i døgndoser økte med 5 prosent fra 2012 til 2013.

Den eneste nykommeren på 10 på topp listen er Advate, som brukes til behandling av blødersykdom.

På listen over de mest omsatte legemidlene i 2013 finner man både paracetamol (Paracet) og ibuprofen (Ibux) til behandling av smerte og feber. Begge disse legemidlene finnes både i reseptpliktige og reseptfrie pakningsstørrelser. I tillegg selges de i utsalg utenom apotek. Det er kun omsetningen i apotek som er med i tallene over.

1. Alle tall gjelder omsetning gjennom apotek. Legemiddelsalg gjennom andre kanaler er ikke inkludert. [↑](#footnote-ref-1)